CELEX: 32019D0598
Language: lv
Date: 2019-04-09 00:00:00
Title: Padomes Īstenošanas lēmums (ES) 2019/598 (2019. gada 9. aprīlis) par pārejas noteikumiem attiecībā uz Eiropas prokuroru iecelšanu uz pirmo pilnvaru termiņu un tā laikā, kas paredzēti Regulas (ES) 2017/1939 16. panta 4. punktā

12.4.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 103/29
               
            
         PADOMES ĪSTENOŠANAS LĒMUMS (ES) 2019/598
         (2019. gada 9. aprīlis)
         par pārejas noteikumiem attiecībā uz Eiropas prokuroru iecelšanu uz pirmo pilnvaru termiņu un tā laikā, kas paredzēti Regulas (ES) 2017/1939 16. panta 4. punktā
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Regulu (ES) 2017/1939 (2017. gada 12. oktobris), ar ko īsteno ciešāku sadarbību Eiropas Prokuratūras (EPPO) izveidei (1), un jo īpaši tās 16. panta 4. punktu,
         tā kā:
         
                     (1)
                  
                  
                     Saskaņā ar 16. panta 3. punktu Regulā (ES) 2017/1939 Padomei Eiropas prokurori jāieceļ uz neatjaunojamu sešu gadu pilnvaru termiņu, kuru sešu gadu termiņa beigās var pagarināt uz laiku, kas nepārsniedz trīs gadus.
                  
               
                     (2)
                  
                  
                     Saskaņā ar 16. panta 4. punktu Regulā (ES) 2017/1939 ik pēc trim gadiem jāveic daļēja nomaiņa, aizstājot vienu trešdaļu Eiropas prokuroru. Padomei ar vienkāršu balsu vairākumu jāpieņem pārejas noteikumi par Eiropas prokuroru iecelšanu uz pirmo pilnvaru termiņu un tā laikā.
                  
               
                     (3)
                  
                  
                     Ar minētajiem pārejas noteikumiem būtu jānodrošina, ka tiek pienācīgi piemērots princips par Eiropas prokuroru, kuri pirmo reizi ir iecelti EPPO, periodisku nomaiņu, lai nodrošinātu Eiropas Prokuroru kolēģijas darba nepārtrauktību. Tajā pašā laikā šajos noteikumos būtu jāņem vērā EPPO īpašās vajadzības pirmajos gados pēc izveides un darbības uzsākšanas.
                  
               
                     (4)
                  
                  
                     Minētajā nolūkā būtu jāpieņem konkrēti noteikumi par to Eiropas prokuroru pilnvaru termiņu, kuri pirmo reizi iecelti amatā pēc Regulas (ES) 2017/1939 stāšanās spēkā.
                  
               
                     (5)
                  
                  
                     Lai nodrošinātu pilnīgu pārredzamību un objektivitāti, nosakot tos Eiropas prokurorus, kuru pilnvaru laiks pirmajā pilnvaru termiņā būs trīs gadi, nevis seši gadi, būtu jāizmanto sistēma, kuras pamatā ir izloze. Šī sistēma arī nodrošinās, ka to Eiropas prokuroru atlase, kuru pilnvaru termiņš būs īsāks, ir neitrāla ģeogrāfiskā ziņā.
                  
               
                     (6)
                  
                  
                     Komisija 2019. gada 15. janvārī iesniedza priekšlikumu Padomes īstenošanas lēmumam par pārejas noteikumiem attiecībā uz Eiropas prokuroru iecelšanu uz pirmo pilnvaru termiņu un tā laikā,
                  
               IR PIEŅĒMUSI ŠO LĒMUMU.
         
            1. pants
            Šajā lēmumā ir izklāstīti pārejas noteikumi attiecībā uz Eiropas prokuroru iecelšanu uz pirmo pilnvaru termiņu un tā laikā pēc Regulas (ES) 2017/1939 stāšanās spēkā.
         
         
            2. pants
            
               1.   Pirms Eiropas prokuroru iecelšanas ar izlozes palīdzību nosaka grupu, kurā ir viena trešdaļa no pārejas noteikumu piemērošanas laikā iesaistīto dalībvalstu skaita.
            
            
               2.   Ja pārejas noteikumu piemērošanas laikā iesaistīto dalībvalstu skaits nav dalāms ar trīs, grupā iekļaujamo dalībvalstu skaitu noapaļo līdz tuvākajam lielākajam veselam skaitlim.
            
            
               3.   Padomes Ģenerālsekretariāts ciešā sadarbībā ar Komisiju veic pasākumus, kas vajadzīgi izlozes procedūras īstenošanai.
            
         
         
            3. pants
            To Eiropas prokuroru pilnvaru termiņš, kuri nāk no dalībvalstīm, kas iekļautas saskaņā ar 2. pantu izveidotajā grupā, ir trīs gadi. Šis termiņš nav atjaunojams.
         
         
            4. pants
            Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
         
         
            Luksemburgā, 2019. gada 9. aprīlī
            
               
                  Padomes vārdā –
               
               
                  priekšsēdētājs
               
               G. CIAMBA
            
         
         
            (1)  OV L 283, 31.10.2017., 1. lpp.